**Руският пазар на хлебопекарно оборудване**

Експерти сочат, че през 2013 г. внесеното хлебопекарно оборудване в Русия, в номинална стойност, е с 1,3 пъти повече от предишната 2012 г., достигайки почти 4 млрд. рубли. През 2013 г. 84,19% от хлебопекарното оборудване в Русия е било с чуждестранен произход, докато обемът на домашното производство е бил 15,81%. Най-много доставки на такова оборудване в Русия, по номинална стойност, са направени от Италия (13,55%), като на второ и трето място са Литва - с 12,07%, и Германия - с 9,70%. Малко по-различна е ситуацията, ако се разглежда вносът на хлебопекарно оборудване в натурален обем на продукцията, където на първо място е Китай с 35,80%, следван от Литва с 25,82% и Италия с 11,14%. Тази разлика, естествено, се дължи на ценовата политика на държавите, като стойността на оборудването от Китай е съществено по-ниска от тази от Италия.

Трите най-внасяни стоки през 2013 г. в Русия са: линия за производство и опаковка на бисквити – 16,00%, машина за месене на тесто – 11,40%, и машина за разделяне на тесто – 2,99%. Най-големите доставчици на хлебопекарно оборудване в Русия през 2013 г. по номинална стойност са били: Orion Corporation (Република Корея), AT-Engineering Spol.S.R.O. (Словакия), Reading Bakery Systems (САЩ), Diosna Dierkes&Sohne GmbH (Германия), HAAS Meincke A/S (Дания) и други. Най-големите получатели на хлебопекарно оборудване в страната са производителите на сухи пекарски изделия и тестени сладкарски изделия за дълготрайно съхранение „Орион Фуд Ново“ (Новосибирск“), „Дарница“ (Санкт-Петербург); доставчиците на оборудване за преработка на хранителни продукти „Верона“ (Московска област) и „Астра Трейд Сервисес“ (Санкт-Петербург); производителите на тестени изделия „Владимирский хлебокомбинат“ (Владимир) и други.

Нужно е да се отбележи, че Русия също осъществява износ на определено количество хлебопекарно оборудване. На първо място по покупка на руско оборудване, в номинална стойност, е Германия с 32,65%, Италия - с 16,83%, и Украйна - с 16,81%. Географското разположение на получателите на такова оборудване в натурален обем е по-различно. Лидер е Узбекистан (34,74%), следван от Украйна и Таджикистан (със, съответно, 16,49% и 6,67%). Най-големите доставчици на руско хлебопекарно оборудване през 2013 г. са били: „Чипита-Санкт-Петербург“, „Восход“, „Ист Болт Рус“, „Шебекинский машиностроителен завод“, „Ролл-Лайн“ и други.

Русия е напълно осигурена със суровината за хлебопечене, но самият производствен процес е невъзможен без чуждестранно оборудване.

Списание към изложението „Modern Bakery Moscow 2014”